กำชับโครงการชลประทานทั่วประเทศ เร่งระบายน้ำท่วมขัง บรรเทาความเดือดร้อนประชาชนให้เร็วที่สุด
นายประพิศ จันทร์มา อธิบดีกรมชลประทาน เปิดเผยว่า ได้กำชับให้โครงการชลประทานทั่วประเทศ ระดมสรรพกำลังคน เครื่องสูบน้ำ เครื่องผลักดันน้ำ รวมทั้งเครื่องจักรกลต่างๆ เร่งระบายน้ำออกจากพื้นที่ เพื่อลดผลกระทบและบรรเทาความเดือดร้อนให้กับประชาชนโดยเร็วที่สุด สำหรับการบริหารจัดการน้ำลุ่มน้ำเจ้าพระยา กรมชลประทาน ได้ใช้ระบบชลประทานทางฝั่งตะวันตกของลุ่มน้ำเจ้าพระยา เร่งระบายน้ำลงสู่ทะเลและฝั่งตะวันออกระบายลงสู่แม่น้ำนครนายกและแม่น้ำบางปะกง และคลองชายทะเลระบายลงสู่ทะเลอ่าวไทย ส่วนการระบายน้ำเพื่อช่วยเหลือพื้นที่น้ำท่วมขัง ในเขตกรุงเทพมหานคร จะใช้คลองแนวขวางที่เป็นจุดเชื่อมต่อกับกรุงเทพมหานคร อาทิ คลองรังสิตประยูรศักดิ์ คลองหกวาสายล่าง คลองบางขนาก และคลองประเวศบุรีรมย์ เป็นต้น เร่งระบายน้ำลงสู่แม่น้ำนครนายกและแม่น้ำบางปะกง ผ่านสถานีสูบน้ำต่างๆ รวมกับใช้คลองแนวตั้ง อาทิ คลอง 13 และคลองพระองค์ไชยานุชิต แบ่งรับน้ำจากทางตอนบนของกรุงเทพมหานคร ก่อนจะใช้สถานีสูบน้ำริมคลองชายทะเล เร่งระบายน้ำลงสู่ทะเลอ่าวไทยต่อไป นอกจากนี้ ยังได้ติดตั้งเครื่องสูบน้ำเพิ่มเติม บริเวณประตูระบายน้ำต่างๆ ทั้งฝั่งตะวันตกและตะวันออก จำนวน 69 เครื่อง จากเดิมที่ใช้สถานีสูบน้ำระบายน้ำอยู่ จำนวน 366 เครื่อง เพื่อเสริมการระบายน้ำให้มีประสิทธิภาพมากยิ่งขึ้น สามารถลดปริมาณน้ำที่ท่วมขังโดยเร็วที่สุด